Ir-Regolament Tal-Kummissjoni (KEE) Nru 194/91
tas-16 ta’ Jannar 1991
dwar l-importazzjoni ta’ ċertu żebbuġ ġewwa l-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill Nru 136/66/KEE tat-22 ta’ Settembru 1966 dwar il-mod kif tiġi stabbilita l-organizzazzjoni komuni tas-suq fiż-żjut u x-xaħmijiet [1], kif l-aħħar emendat bir-Regolament (KEE) Nru 3499/90 [2], u b’mod partikolari Artikolu 5(5) tiegħu,
Billi l-importazzjonijiet minn pajjiżi mhux membri lejn il-Komunità taż-żebbuġ għall-produzzjoni taż-żejt qegħdin il-ħin kollu jiżdiedu; billi jeżisti l-periklu l-għajnuniet għall-produzzjoni u l-konsum taż-żejt taż-żebbuġa jistgħu jiġu konċessi għaż-żejt pressat min dan iż-żebbuġ;
Billi, skond ir-regoli Komunitarji, dawn l-għajnuniet huma ristretti għaż-żejt taż-żebbuġa prodott miż-żebbuġ fil-Komunità; billi għandha għalhekk tittieħed azzjoni approprjata sabiex jiġi żgurat illi dawn l-għajnuniet ma jiġux konċessi għaż-żejt prodott miż-żebbuġ rilaxxat fiċ-ċikolazzjoni ħielsa ġewwa l-Komunità;
Billi l-impożizzjoni li tiġi ddepożitata garanzija tidher li tinvolvi l-inqas xkiel għall-kummerċ u għalhekk li hija l-iktar azzjoni approprjata;
Billi l-miżuri provvduti f’dan ir-Regolament huma skond l-opinjoni tal-Kumitat tal-Ġestjoni taż-Żjut u x-Xaħmijiet,
ADOTTAT DAN IR-REGOLAMENT:
Artikolu 1
Ir-rilaxx fiċ-ċirkolazzjoni ħielsa ġewwa l-Komunità taż-żebbuġ li jidħol fil-kodiċi tan-NM bin-numri 07099031, 07099039, 07112010 u 07112090, bl-esklużjoni ta’ dawk imqiegħda fis-suq f’kontenituri ta’ dak il-ħin ta’ piż nett li ma jaqbiżx il-5 kg, għandu jkun bla ħsara għad-depożitu ta’ garanzija. Din il-garanzija, ikkalkolata fuq kontent taż-żejt ta’ 22 kg għal kull 100 kg ta’ żebbuġ importat, għandha tkun ugwali għas-somma tal-għajnuna għall-produzzjoni lil dawk li jkabbru ż-żebbuġ li l-produzzjoni medja tagħhom hija inqas minn 500 kg ta’ żejt kull sena u tal-għajnuna għall-konsum li tapplika fil-Komunità kif ikkostitwita fil-31 ta’ Diċembru 1985 fil-jum tar-rilaxx fiċ-ċirkolazzjoni ħielsa.
Il-garanzija għandha tiġi ddepożitata fil-għamliet indikati f’Artikolu 8 tar-Regolament (KEE) Nru 2220/85 [3]. Il-produzzjoni tal-prova riferita fit-tielet paragrafu għandha tikkostitwixxi l-ħtieġa ewliena għall-għanijiet ta’ dan ir-Regolament.
Il-garanzija għandha tiġi rrilaxxjata mal-preżentazzjoni tal-kopja oriġinali taċ-ċertifikat dikjarat fl-Anness ta’ ma hawn, matul is-sitt xhur wara d-data tad-depożitu tal-garanzija.
Għandha tiġi rrilaxxjata fil-proporzjon tal-kwantità li għaliha jkun iċċertifikat:
- li kienet ittrattata hekk illi ċ-ċertifikat ma jistax jintuża sossegwentement għall-produzzjoni taż-żejt, jew
- illi ż-żejt miksub ikun intgħamel ineliġibbli għall-għajnuniet għall-produzzjoni u l-konsum taż-żejt taż-żebbuġa.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-16 ta’ Jannar 1991.